Април
Добре дошъл, цветен и нежен,
кат първосеместрица мил!
Ти будиш възторга ми прежен –
добре си дошъл, о април!

Макар че съм пълен със жалби
и в старий костюм съм се свил,
жадувам за твоите галби – 
добре си дошъл, о април!

Заплетен във мрежи изкусни,
ах, колко целувки съм пил
от твоите слънчеви устни – 
добре си дошъл, о април!

И днеска пак – бива не бива – 
аз пак съм се твърдо решил
за нова една офанзива – 
добре си дошъл, о април!

Че ти си тъй шарен и дивен,
и с мене все щедър си бил!
Здравей, о април офанзивен,
божествен и влюбен април!

 Източник

 Димитър Подвързачов: Лирика

Стихотворения